病起呈李縣令希孝
作者：晁補之
朝代：宋

paragraphs: 次公惡醒狂，得酒要自濁。
病聞南鄰邀，不往亦踴躍。
空床成展轉，假寐風雨惡。
中虛氣襲逆，妄夢時可愕。
每慚張隠居，凌旦發囊藥。
曉來天境清，日出鳥語樂。
家人語南軒，青杏已可嚼。
復云竹齋前，階戺有迸籜。
欣然欲舉手，紗帽未能著。
平生李夫子，相得懷抱廓。
何當戒長鬚，夙駕慰寂莫。
杯杓恐不勝，快語聊一噱。